Casanova var sønn av en skuespiller av spansk herkomst, Gaetano Casanova, som rømte med den vakre skomakerdatteren Zanetta Farussi. Som liten var sønnen svakelig og ble ikke forventet å leve opp. En gang blødde han slik fra nesen at hans bestemor tok ham med seg til en angivelig heks som låste ham inne i et skap mens hun messet frem regler til blødningen opphørte. Heksen brente så noen urter, samlet røyken i et laken og svøpte dette rundt ham, mens hun forsikret ham at en vakker dame ville besøke ham samme kveld. Dette høres ut som en troverdig fremgangsmåte ut fra tidens begreper, men fortsettelsen er tvilsom: Casanova skrev at en fe kom ut av peisen om kvelden, gned salve på pannen hans og sa noe på et fremmed språk. Men iallfall forsvant symptomene, og han vokste opp som en frisk og fremmelig gutt.